New York Knicks palkas leedulase

NBA meeskond New York Knicks sõlmis 2-aastase lepingu Leedu korvpallikoondise liikme Mindaugas Kuzminskasega. Klubi koduleht uudist veel kinnitanud pole, kuid Kuzminskas ise on Leedu uudisteportaalile 24sek.lt jaganud juba vastavasisulisi kommentaare.

26-aastane ja 205 cm pikkune ääremängija pallis viimased kolm hooaega Hispaania kõrgliigas Malaga Unicaja meeskonnas. Ta oli regulaarne algviisiku mees, kes sai rohkelt väljakule ka Euroliigas. Kahel viimasel hooajal viskas ta Euroliigas keskmiselt kahekohalise arvu punkte (10,0 ja 12,0).

Kuzminskase kommentaarid Leedu meediale: "Igaüks tahab oma elukutsel jõuda kõige kõrgemale tasemele ja korvpallis on selleks NBA. Olen realist ja ma ei eelda garanteeritud mänguaega. Üritan leida oma rolli, et meeskonda aidata. Knicks kuulub organisatsioonilt NBA parimate klubide hulka. Ühinemine sellise klubiga teeb mind ääretult õnnelikuks."

Kuzminskas on Leedu koondisega võitnud kahel korral EM-hõbeda (2013, 2015).